khistorydata/jeongjo-sjw-relations huggingface dataset:
정조 17년 · 목
回啓以爲京畿監司徐龍輔災實狀啓有就議大臣草記回啓之命矣取見其狀本則分等不爲擧論災結事目災外二千一百七十五結二十五負九束特許加劃事請令廟堂稟旨分付矣依下敎就議于大臣則領議政洪樂性以爲畿內今年穡事之大登較數十年罕有之樂歲道臣之不爲分等誠得之矣第其二千餘結加請似過分數與事目災準二千五百結許劃則足可均俵限一千七百結加劃爲宜云左議政金履素右議政金憙以爲別無他見云矣
정조 17년 · 강
加劃畓災一千結于海西
정조 17년 · 목
備邊司啓言卽見黃海監司李祖承狀啓則以爲本道禾農奉天高燥十居其九執災之初慮其或濫嚴飭守宰抄之又抄今若更減則歉歲白徵之際斗穀何辦所減畓災一千八百結特許劃給及時分俵事請令廟堂稟處矣海西畓結不過萬五千數今番道臣請災幾過其半本道年事雖曰失稔而尤甚只是六邑則執災之不能精約可以推知當初剋削者蓋以此也道臣又以準數劃給之意至於狀聞而參以繡啓益知其實狀之如此旣聞之後不可不闊狹請限一千結更爲劃給允之
정조 17년 · 강
遣承旨馳詣宗廟奉審摘奸
정조 17년 · 강
命畿甸兩西庚戌舊還依北關例蕩滌
정조 17년 · 목
敎曰庚戌舊還名色北關則已皆蕩滌近聞京畿兩西亦有之云其在一視同慶之意豈可一爲一置乎三道庚戌條舊還依北關例蕩滌事令廟堂仔細措辭分付三道道臣
정조 17년 · 강
命水原留守加請災結二百二十八結依狀辭許劃
정조 17년 · 목
備邊司啓言水原留守李命植災結加請狀啓有草記回啓之命矣取見狀本則以爲本府田畓擧皆登稔而兩邊濱海問多斥鹵小小災頉合而成多該曹所下八十結外不足災二百二十八結特爲加劃事請令廟堂稟處矣本府年事雖曰大登濱海斥鹵之地昨年汰落之姑未起墾仍爲災頉者事勢固然且其加請之數亦甚精約依狀請許劃趁明年東作使之着意勸耕以充永災事請一體申飭允之
정조 17년 · 강
遞承旨鄭東愼以李在學代之前望也
정조 17년 · 강
命玉山大嬪墓告由祭地方官爲獻官畿驛察訪爲執事
정조 17년 · 목
京畿監司徐龍輔以玉山大嬪墓莎草曲墻有頉處今月初十日修改時當日先行告由祭馳啓有是命
정조 17년 · 강
命專經文武臣殿講及日次儒生講以十一日爲之
정조 17년 · 목
政院以十一日專經文臣殿講日次啓稟敎以爲之與武臣講同日爲之又敎曰十一日專經文臣殿講時十八日武臣殿講旣命同日爲之十六日日次儒生殿講亦爲兼行事分付
정조 17년 · 목
具翼善冠袞龍袍乘輿出永淸門弘化門入道瞻門至齋室門外降輿入齋室仍詣版位行禮陞詣宮內奉審訖還齋室少頃出齋室門外乘輿出日瞻門由弘化門入永淸門還內
정조 17년 · 강
命遞差承旨李勉兢南公轍罷吏曹參議李冕膺職齋郞任光白拿問勘律
정조 17년 · 목
敎曰齋郞之失措雖因生疏亦與傳于獻官時顚錯有異則獻官之尙無草記論勘大是慨然況在初獻旣奠之後乎大臣雖不言進去史官則復命時卽言於承宣而今始提稟昨日坐直承旨遞差齋祝塡差也若以年少可堪之人另擇則豈有生疏之弊吏曹當該堂上罷職當該齋郞令該府拿問勘律
정조 17년 · 강
以洪仁浩鄭大容爲承旨幷前望也
정조 17년 · 목
政院啓言議政府錄事來言右議政金憙以爲齋郞之先措閔係莫重而旣未能董飭又不卽論勘致勤聖敎辭旨截嚴惶懍震越走伏金吾門外恭俟鈇鉞之誅仍納命召何以爲之敎曰祀典卽予所重況大臣乎卿在獻官趁時請勘及讓於承史者已涉莫曉況於命攝之時常有如不祭之歎則執事之怠慢如彼卿等之從忽若此豈非慨然之甚者乎勿待命事遣史官傳諭仍傳命召○政院以金憙轉益震剝仍爲胥命啓又以金憙仍爲胥命啓又以金憙以爲罔赦之罪益復自知求死不得仍爲胥命啓幷敎以勿待命事遣史官傳諭仍傳命召
정조 17년 · 강
以崔性烈爲宣傳官口傳也仍命當日正軸許參
정조 17년 · 목
兵曹啓言卽接平安監司李秉模回移則贈參判崔孝一五代直孫閑良性烈素是業於武者而年今五十七爲人可合故卽令起送云今已來到所當依下敎宣傳官擬入而時無見窠姑不得擧行敎曰加設單付口傳下批忠臣之孫義士之裔也區區廳憲何可論於此人乎今日內正軸仍爲許參事分付
정조 17년 · 강
兵曹參判林濟遠上疏賜批仍命廟堂廣詢諸臣指一稟處
정조 17년 · 목
疏略曰臣於向日朝紙始知有隨駕服色變通之議而諸臣之奏從論便否曾不能慮及於實用昇平暇豫之論無怪其如此臣竊惟念我國衣章類不勝其繁縟至於軍旅之事亦有戎服軍服等兩般名色戎與軍其意同也而强爲區別異其制而名之曰戎服者甚沒意義夫裁取北市全匹之帛略倣上古衣裳之制又於折風之巾巧施朱殷之采闊袖廣簷非不鮮美桅粧蠟飾都屬浮華以笠則不堪櫛沐以衣則不利馳騪其於實用有百般絓礙無一分便利惟此制度始見於太典續錄則以臣謏陋雖未知昉於何時而嘗於壬辰記聞中知有故將臣李鎰帖裏鬃笠借着之事灣幸時陪扈服色於此可見想像當時泥露頓踣之際猶且服藍戴紫風皺雨墊如不幸而猝値賊鋒則其將以是服而曲踊距踊乎此緣平時戎裝之失宜倉卒干戈未及變通故也昔我孝廟留心武備狹袖短衣至有諫臣之章而新經大難之餘備講卽戎之具深心遠圖其必有量便制宜者惜乎其法之不遂行於文武百官也噫升平而不忘戰代無事而常若有事此羲經所以戒苞桑詩人所以詠陰雨也三代盛時有蒐獮之制國初打圍稍存古意至於近世惟有郊外幸行微寓詰戎鍊武之義而小大從邁之服色不堪運用頓失便宜當日往還之地坦路陪衛之刑猶不免左罣右掣甚妨周旋則脫有緩急尤何以措其身乎此臣區區之見必以變改爲宜者也第伏念目下傷財之患向後等威之別皆不可不慮聖批中政合商量云者臣實欽歎今日在朝之臣稍裕者絕少極窘者居多一衣一笠盡其力而辦備亦或有臨時借用者今忽使之舍舊從新則盡棄平日艱備之物更成一朝難辦之具物價頓踊事力不逮苟艱之弊不問可知臣意則以爲先令侍衛及近班皆從新制至於百官之隨後者又若留都祇迎時服色姑許仍舊次令隨駕官行之又其後幷令留都諸官行之則不出數三年舊着自弊新裝漸備自可爛熳歸一若此然後庶不至於大段傷財向來綠袍之禁綃也亦以用舊着而革新備特用方便之道此足以推類也苟如是則或不無初頭斑駁之歎而此亦有不然者雖以近日服色言之騎省之旗差備戶郞之糧餉色及太僕官考喧郞之屬皆着軍服而亦不以異同爲拘則外此諸官之漸次從新顧何妨耶宣廟己亥辛丑之間有服色改定之議而文忠公李恒福以耗財費力難之先輩經遠之謨亦可追思也但軍服之制一同改行則尊官末銜元無分別縉紳卒伍自相混雜亦非表貴賤卞崇卑之意也臣伏聞我朝朝臣服色式至成廟朝始以絲紬兩品爲堂上堂下之服俾存等節今於軍服亦倣絲紬隨品之規堂上以上方許紋緞紗羅之屬堂下官則近侍之外皆服苧紬及三升于以卞品焉于以省費焉又以氊笠上頂子略表職品如鍍金雕金純銀鏤銀鬃結木刻之屬區以別之又以崔羽與象毛卞其文武則亦不至於紊雜矣至若軍校服色則皆仍其舊各隨其力又不必以緞紗苧紬別置品節只以頂子爲之識別者恐合便宜也抑臣因此而思之誠以是著爲定制則帖裏朱笠等服色無他用處一切永革然後方可無一人兩備之弊而至於帖裏武臣之平常所着道臣之視衙服色亦不必別求他制仍許舊着恐無難便之端此雖細節亦不可不預講也貝纓之費動踰數百同是纓也而鬃笠戰笠纓制不同以近日侈靡之習必要捨稜而取圓斥小而求大則此其費又將無節先自貴官移用舊懸然後亦可以禁高䯻廣袖之弊此亦節財之一助也噫作事之法必謀之有漸講之有素的知便好之方少無窒礙之端然後方可以沛然行之況此戎行服色大關儀章有不容草草講定者此臣所以先致意於實用而次以節財爲急必以卞品爲貴以至瑣細節目必欲預究者也誠願殿下下臣此疏令廟堂取捨焉批以卿疏盛言祛帖裏用軍服之爲實用而節財之要道考據該洽分析纖細至引孝廟朝故事以明之仍請沛然行之向於重臣李文源筵奏也未能言下卽諾付之從違之間者特以因俗制治之義欲聞物情之便否卿之所請又如此許令廟堂廣詢大臣諸宰指一稟處
정조 17년 · 목
箚略曰臣罪在罔赦恩荷曲貸四次泥首未蒙譴何退歸私次通宵戰恐罔知攸措噫臣罪臣自知之矣至敬至尊之地目睹齋郞意外失措之擧竊不勝萬萬驚惶擬於享禮畢後卽爲請勘而倉卒之際思慮未周草記則全昧前例箚子則或涉突兀趑趄商量以致稽緩而旋因承史之提奏處分之下惶懍震剝直欲鑽地以入而不可得也太廟享事何等至重而伏況聖上一念憧憧惟祀典是敬是謹臣猥以大官承命攝行將事之前不能董飭失儀之後未請勘罪何敢晏然冒居於具瞻之地哉伏乞亟降嚴誅以重享典以警具僚批以卿等之欠敬於命攝之時由予誠意之未孚於卿等不然則周旋入戶未聞駿奔之儀奉勺奠斝乃有更斟之擧乎悚然之心歷日未已況無一言執奏有若從視然者責尤在卿是豈享夜先遣承宣猶慮其生疏更遣史官申諭之意乎卿雖初當祀典未嫺於儀文若使進去之承宣隨見提醒則晨祼豈至五更齋郞亦當恢旋承宣之姑且勿論意在爲大臣卿須安心勿辭視事仍命遣史官傳諭
정조 17년 · 목
箚略曰臣於軍服一事有區區愚見今此重臣宰臣建白之說亶出於省弊惜費之意而事多肘掣終涉難便蓋我國章服誠不勝其繁宂而苟求其意亦各適用未知戎服之制創於何時而要之屢百年流來則皎然笠上之虎鬚雀羽亦以取次賁餙傳說而其亦行之已久矣豈容猝乍間變通乎郊外行事便是師行且有孝廟朝一試之已例侍衛之稍變其制或無不可而陪從百官之傡用軍服亦非明等威嚴師律兩行不悖之道至若法殿殿座法輦動駕之時雲寶劍兵曹總管之全無區別亦有所未安若欲於城內城外或行或否幷存軍服戎服則其弊其費與前一般矣向來擧條批旨中合商量之敎今日宰臣疏批欲聞物情便否之敎有以仰見大聖人難愼之盛意也伏乞更加博詢而栽處使流來儀章毋失舊制焉批以軍服事賓筵日僉議之如出一口太涉於鶻突矣今卿立異之論也亦可意卿箚以孝廟朝已試之有例爲證而可行於侍衛不可行於百官云者抑似然矣又曰幷存軍服戎服或行或否於城內外則其弊其費與前一般云云亦果然矣旣有廣詢稟處之命此箚令廟堂一體看詳仍命遣史官傳諭
정조 17년 · 강
判尹具庠上疏賜批
정조 17년 · 목
疏略曰卽者備邊司以自今以後雖有疊屠三法司禁吏輩更不得現形於懸房近處捧甘矣夫法司之許多禁條別肉居首而律名最重者可見其嚴懲痛戢之意況今屠殺之弊將至廢農之境臺閣之言可謂遠慮廟堂之謨宜軫嚴禁而乃使法司不得干涉於疊屠者是何法也疊屠之弊甚於潛屠蓋列販之肆混同狼藉其勢甚易其利亦厚臣之待罪本府非止一再前後泮人之迭告者無慮十數禁隸之執捉者亦且夥然疊屠如不嚴防則牛禁從以蕩然此臣所以居常隱憂者也至於闕屠臣未知其虛實多少而年來牛價絕貴貧者之逐日難辦雖無足異稍饒者之乘時射利安保必無乎出帖之時奸僞可知而臣與俺堂姑爲許施所治者卽帖文外則本館每以帖文之不施禁吏之瞞告爲言者未知其何也甘結未布前固當出禁本館踏印之帖未嘗不施則今此甘結謂以痛駭者何其不相諒也成均典僕卽護聖廟而供多士也朝家軫念亦已至矣在渠之道固當謹愼毋或犯辜而乃及憑恃放恣驅逐禁吏結縳禁隸使不得接足寧不寒心哉噫法官是用法之職泮人亦都下之民也凡係五部之內作奸犯科之類幷歸之法司乃是大典所載則獨於泮人之訟而本館干涉者固已無其義無所據況疊屠之自本館査出顧其事勢實有行不得者又況賢關卽是首善之地何等淸嚴之所所當專事絃誦樂育賢才而於斯焉推捉於斯焉刑杖作一聚訟之場其爲隳事面而惑聽聞當如何哉本館欲護館人則別般通變猶或可也而乃以疊屠一事欲爲資生之業者此何爲也今若法司不得禁防推斷不敢現形於屠肆泮村則泮人不法之習終至於日滋月盛罔有紀極然則本館之典護泮人者適足以長其惡而益其疾其或思之未及耶法禁之付諸法司此乃當然之義夫然後所司各專民志有定伏願詢問裁處復使疊屠之禁付之法司批以備邊司發甘曰自今雖有疊屠禁吏更不現影於懸房近處云云聞來甚可惑以泮隸生利之不如古年前從泮堂言申禁禁吏科外誅求之奸弊而今云屠之疊者勿禁影之近而亦禁殊非設官掌禁之本意況臺章才出廟議詢同一邊以禁屠行會一邊又以疊屠發甘無論事實曲直之在甲在乙面目未免矛盾令政院問于廟堂以啓
정조 17년 · 목
政院啓言議政府錄事來言右議政金憙以爲批旨之下尤不勝萬萬惶懍走伏金吾門外恭俟鈇鉞之誅仍納命召何以爲之敎以勿待命事遣史官傳諭仍傳命召
정조 17년 · 강
罷禁堂洪良浩李復永李集斗職遞差承旨洪仁浩重推前禁堂趙心泰推戶判沈頤之
정조 17년 · 목
義禁府啓言太倉米太逋欠郞官捧現告招問該倉負役則前主簿申斗七方在居昌云故發遣府羅將矣卽接居昌縣令鄭昌耆牒呈則申斗七本縣境內無來接之事云廣加探問則申斗七卽密陽元居人而載錄於兵曹履歷成册中故今方更爲發遣府羅將而本府都事及該倉官員誤爲指對以致當初草記之做錯極爲可駭當該都事及倉官幷拿問處之敎曰朝廷之事莫如體例倉官申斗七之居住有此相左羅卒空還則卿等雖非伊時草記之堂上尙未覺察則亦有其罪豈可諉罪郞僚與倉官乎卿等事萬萬駭然政院之循例捧入亦極駭然卿等罷職承旨遞差其時草記堂上亦爲從重推考都事倉官幷勿論該倉誤捧現告事以該倉判堂捧入令政院仍捧推考傳旨斗七待待命拿囚
정조 17년 · 목
以閔台爀爲承旨李勉兢爲吏曹參議李聖圭爲左參贊洪檍爲判義禁趙心泰爲知義禁崔夢喦爲同義禁李文源爲景慕宮提調
정조 17년 · 강
命承旨宋銓拿處金啓洛遞差
정조 17년 · 목
敎曰現告之坐直替當院例卽然而不言之失自在於今日仕進以後該房承旨金啓洛亦爲遞差奉命不謹之罪以爲大臣之意雖參酌備局甘結有駭聽聞旣聞之後不可仍置而問一副提擧胡果難耶何時下敎尙不問啓似此承宣決不可置之號令百司之地以辱命令當該承旨宋銓爲先罷職仍令該府拿問嚴處
정조 17년 · 강
命同成均李秉鼎遞差判尹具庠重推有司堂上尹行任施以不敍之典
정조 17년 · 목
政院啓言問于廟堂以啓事有命矣問于副提調尹行任堂上李秉鼎處則尹行任以爲向者僚堂中身帶泮堂人以禁吏之稱以疊屠橫侵懸房者一幷嚴禁事筵稟定奪云仍出捧甘草故臣則着署而已其間事狀不過如斯云李秉鼎以爲三法司捧甘卽本月初五日籌坐時事而臣職忝泮堂又赴籌坐與僚堂徐有防合辭發論畢竟甘草又出於臣則今於問啓之下誠不勝惶懍之至甘結中有曰如有本館出帖外科外疊屠之弊自本館當査出捉移禁吏更不得現影於懸房近處云則本館出帖外科外疊屠者自本館捉移法司本館出帖補充闕屠數依庚戌泮堂徐有隣出擧條定式禁吏無得執捉之意而忙急呼寫乃以現形近處等語書之也彼之截去上款捉移句語只書現形疊屠等語者誠莫曉其故也況其所捧甘三司同然且臣以庠之故前後以此事文移僚堂爲之而臣不與聞今以甘草之出臣忽爲彼作爲口實之資滿心愧悚無地自容云矣敎曰取見問啓詳叩事實所謂甘結措語下款則果然上款則不然同成均李秉鼎事甚爲顚倒名之曰禁吏而竝與近處勿使現影云者是果尊法司之道乎曰是曰非但當平說委折豈敢以題外之事極意噴薄不念同朝相敬之義於是乎秉鼎有兩失爲先遞差且以判尹具庠事言之點畫之差誤古人猶且稱罪況於誦其說奏其事之際淘汰字句鈔刪語脈自歸於逕庭沒實庠亦不可謂無罪爲先從重推考廟堂體貌何等尊嚴一行會一發甘無不關於世道則旣云禁吏又勿現形誠如是也三法司革亦無妨曾不謂存羊我愛其禮乎法官之擧職雖不如古自廟堂侮之易之若是之無難已萬萬寒心且況大臣分付亦宜可否重臣一言何難違拂惟所令之是從望其口而謹署此固藍丞之所不肯者敢於問啓之下或曰定奪云故或曰着署而已徒幸其自脫不識有恥愧惜乎籌坐之席一任其擧措之妄錯而不卽董正也副提調尹行任爲先亟施不敍之典以示重廟堂尊法司之意
정조 17년 · 강
命廟堂更以關東砲保代錢當否稟處
정조 17년 · 목
備邊司啓言頃因本司草記批旨內砲保事體固難輕議其他軍保貢布果難辦納乎更觀民勢論理狀聞後稟處事命下故依批旨行會矣卽見江原監司沈晉賢狀啓則以爲砲保代錢只憑近例據實仰請軍保貢布麻農不歉無難辦納請令廟堂稟處矣朝家以優恤東民之聖意至詢軍保貢布之當納與否道臣但當以軍保貢布之關於民勢者論理狀聞而忽以本司請寢之砲保一款更事支蔓爲說者有關事體當該道臣推考警責軍保貢布旣云辦納無難自當以本色上納砲保則初非可論請原狀辭置之敎以砲保似必偏在於六邑有此考據之狀請矣卿等之看得無或欠詳道臣別無可罪之端更爲論理稟處
정조 17년 · 강
以李文源爲同成均前望也
정조 17년 · 강
命禁御兩營今日軍兵私習後日次爲之
정조 17년 · 목
政院以該營日次私習啓有是命
정조 17년 · 강
命宣傳官射講十二朔計畵勿施當該試官等重推仍命以此傳敎載于該廳受敎
정조 17년 · 목
敎曰宣傳官射講每冬都計畵取優等與抄啓文臣分龍虎榜臨殿施賞何等奬勸之美意則渠輩榮耀不但曠絕此亦無異作國試且出陞品等賞典則考試之行首焉敢容私應試之諸人亦安敢放心乎況前此申飭何如則今番李儒燁之射講獨等居首愚濫特甚行首之默無一言亦甚駭然十二朔計畵皆命勿施而雖以兵判及將臣言之月終別有考試之例則宜防奸弊而隨衆往來不欲致察亦甚駭然當該試官等爲先從重推考明日以後連値坐齋射則當依例親臨試取而每朔各一巡更當混計矣講則今日令三營將臣會于宣傳官廳從其入仕朔數每朔各捧請陣計畵以入事分付此後射講計畵更或如今番之爲則行首及當者別船重繩斷不可已以此傳敎俾載該廳受敎以懲較計於恩賞之習
정조 17년 · 강
命水原府別軍官今年條都試合設於明年仍推該留守李命植
정조 17년 · 목
備邊司啓言水原留守李命植狀啓有草記四啓之命矣取見其狀本則以爲本府別軍官都試以至月五月設行事載於節目中新入人準六朔許赴而今年乃是新創入屬不過五六日遽令赴試亦違節目若待明年五月恰滿六朔之限行不行問有難擅便請令廟堂稟旨分付矣新設之初未準六朔之限而往行都試有違節目請依狀請待明年當朔擧行事分付敎以凡初設之官職未聞以未及滿限有退期之規若此則宣薦一內設置之初六朔前何以許赴作當等都政之別取才乎不設則只當不設又豈可再爲於明年五月至月乎本司回啓之徒依狀辭殊甚未安今年條都試合設於明年而五月至月間從便爲之事分付合設與再行皆屬朝家之特恩則作法之初往請拔例之擧有關事面該守臣推考
정조 17년 · 강
飭御營廳捕捉東七陵齋室近處往來之虎
정조 17년 · 목
禮曹啓言卽接東七陵官員聯名牒報則近日大虎四五成群白晝橫行作齋室近處山直之巡山不得以時守僕之守直亦難如意不可不趁此捕捉以除後患云請令該軍門發送校卒期作捕捉允之敎以嚴飭該營期於捕捉○御營廳以山行軍五十名定將校率領今十二日爲始出送行獵啓敎以莫重肅敬之處無敢喧譁期作不多日內捉納
정조 17년 · 강
命善積前僉使辛聖恒令帥臣嚴棍放送
정조 17년 · 목
義禁府啓言昨春因黃海前兵使吳載徽狀啓以善積鎭還穀反逋事該鎭前僉使朴泰根辛聖恒金光國等令刑曹押送該閫準數充上後拿問處之事自兵曹覆啓蒙允矣卽接黃海兵使姜五成牒報則朴泰根金光國等各其未捧尙未充上今方連加嚴替而辛聖恒任內反逋今纔畢納云矣辛聖恒方在黃州地請發遣府書吏拿來敎以海西此時貽弊宜念亦旣畢捧令帥臣嚴棍放送事分付
정조 17년 · 강
勘放時囚李宗憲趙拓壤
정조 17년 · 목
敎曰明日以後連値坐齋時囚皆令今日捧供待判下以草記議處仍又區別功議照律以聞事分付○義禁府啓言蔚珍前縣令李宗憲原情以爲去壬子三月到任之初取考辛亥成置謄錄則此是前官時革罷謬規釐正節目也春秋兩等貿易乾魚物及日用生魚物價竝皆列錄懸價故春秋官貿一依謄錄排朔需用生魚物亦依謄錄價本以官貿中所無者間間貿用一朔生魚物價不滿一兩而價錢這這出給作津主人則每有中間消融之弊故月終會計時抄出懸價成置別件記當其進上封進之時直爲防給情債官貿用餘作錢亦依前例壬子春等作錢爲六十一兩秋等作錢爲五十八兩今年則歲値大歉海戶之艱乏無有餘地故春秋兩等作錢全然停置當其遞歸之時從民願折價則乃爲二百五十二兩故付諸民庫以防明年民役之意屬之新官而官貿用餘則從時直發賣故自歸倍蓯之利日饌生魚則依本價出給故亦無異白徵只襲謬例意自陷於貽弊海民之科云請刑推得情敎以如渠者豈敢自爲無於例之事乎觀於啓語爱辭可知其襲謬遞罷足矣放送又啓言郭山前郡守趙拓壤原情以爲本郡火藥庫在作官門十里之地旣非人家延燒之處又非房堗點火之所而去月初七日夜半忽然失火火藥二千五百九十餘斤盡燒無餘故事甚驚訝終日盤覈未得端緖乃於初九日曉頭矇然修報莫非稽緩不職之罪云請刑推得情敎以今日內議處照律又啓言時囚罪人趙拓壤今日內議處照律事命下矣火藥係是陰雨之備而不善檢察致有燒燼之擧固已可駭失火根因初不詳覈乃以忽然火起等語晚後修報者尤爲駭痛以此照律罪請杖八十徒二年以公罪收贖放送允之敎以如有功議各減一等
정조 17년 · 강
命承旨閔台爀拿問曺允大李冕膺李濟萬罷職洪明浩遞差
정조 17년 · 목
敎曰掌令姜鳳瑞受由還朝出肅之後傅啓侵申始入啓意謂注書傳謄之遲滯欲爲處分矣今聞非堂后之滯留亦非臺廳之緩傅卽由於政院以臺臣到院上疏謂有誤字越格還給而甚至疏則勿爲啓則卽呈知委於臺臣云者豈不大是駭然莫曰彼臺臣遠人而至疲然也願其職則掌憲也掌憲言事之疏承旨焉敢退却又敢使之代納傳啓乎眞所謂臣何足言有辱朝廷此路一開則一承宣足搪言疏尤豈不寒心乎近來諸凡涉禁之疏不得不有拔例勿捧之處分者常恐或闋後弊況今日承宣之所爲乎自該房承旨爲先令該府拿問捧供以聞其餘在院承旨一幷罷職○因諸承旨罷職現告敎以其中知申適値入侍雖與聞似未爛漫罷職過矣以遞差改付標
정조 17년 · 강
掌令姜鳳瑞上疏賜批仍命濟州牧使李喆運罪犯査勘之方有司堂上就議大臣後草記
정조 17년 · 목
疏略曰耽羅一道邈在千里重溟之外屢値凶荒民不支保者久矣前年秋事之大無前所未有而今年夏麥之又爲孔慘則自冬春至夏民人之飢死者不知幾千名而民之所重者只是秋穀之登稔矣島民又不幸今八月二十一日大風從東南起拔屋折木連日大作旌義大靜殆同赤地濟州右面左面被災斯酷中面十餘村里依風處少有入稔而三邑之民聚而食之則可謂太倉稊米荐飢之餘又値慘凶公無儲積私無甁粟若不船粟就哺則來春呼飢必倍於今年春夏之餓死而況新舊還上及前後番米一時幷替則民何以支保哉噫島中凡百無非牧使之主張而至於糶糴一事乃是爲民之大政也而還上之濫捧者斛上之高上殆至數三斗而及其分給也民之所受一斗之穀未免七八升則濫捧精分推此可知而其所剩穀終無歸屬處此豈荒政之本意哉以言乎萬包移穀則與他自別固當拔例賙賑以盡接濟之道而初以大斛捧之終乃小斗分之每石所剩皆二斗則合爲千有餘石而咸平移轉三百餘石所載船致敗於朝天浦者不爲登聞而拯出之後其所欠縮一百七十餘石補欠之外其餘八百餘石船運于山底浦貿買涼鰒而海南移穀未及載運零數十一石初不載運送將校作錢三十三兩於海南地而貿木貿紬則船粟救荒之意固如是乎當初請穀之際賑倉米一千三百餘石在庫中者混置于民還災減中而不入於狀聞之中則穀簿之那移固無可言而三邑抄飢白給之民不過二千餘人而狀聞中以四千名云者何其虛張之多而拮據穀數爻不過三百石而以六百石登聞者或可攵簿之不審歟前明月萬戶高漢祿之願納米六十石租六十石而以五百石登聞者抑何意哉蓋漢祿之願納徒廣德山之田庄只是營屬之肥已而非貧民之糊口者也而畢賑之後自以爲功意望甚高矣及其啓下高漢祿之爲旌義縣監而牧使之惟有表裏之賞典則怫然發口於稠人之中曰國事可笑噫嘻此豈爲官長者之所可道哉嗟乎字牧之官畵夜昏醉不顧民隱難以責任災邑之政臣謂濟州牧使李喆運爲先施以削職之典斷不可已也虛張文簿圖得官職旌義縣監高漢祿亟施勿施之典宜矣批以耽羅逖矣隔以重溟王化未曁民隱難徹牧守如不得其人朝廷何以知無辜島氓之坐愛茶毒乎昨年饑民之塡壑爾旣言其數者來良欲無言陸民之轉而之他猶且期於還集隨現嚴懲道伯況島中塡壑之不知爲幾千名云者可謂前未聞後未聞雖使數爻風傳稍卒千之減而爲百百又減而爲十十亦豈可罪歲一猶若已推諸本牧若有守土之臣此言豈出於爾口乎外此虐民竊穀之許多罪過俱係岡赦國無法則已似此牧守其可不卽明覈情犯亟施大懲創之典乎爲先另行査勘在所不己査亦有許多般爾疏下廟堂其所査勘之方有司堂上就議指一草記以聞幷與該牧使李喆運旌義縣監高漢祿等行査間律名使之一體議奏城化雖有等分爾之職名卽臺臣臺臣之責自袞闕許令論說則何論城化且況事實之査處又在於批答以後事乎此所以如是優批者也仍敎曰臺臣疏中亦言來春接濟之策船粟非難所切矜者湖南民也在朝家一視之心豈可無別般兩便之方令廟堂分付道臣待新倅赴任從長講究卽爲狀聞俾無緩忽之弊
정조 17년 · 강
命假注書鄭文始拿處
정조 17년 · 목
政院啓言左承旨閔台爀令該府拿問事命下矣依定式遞差傳旨捧入敎以何時下敎傳旨尙今遲濟當該注書亦爲拿處以懲年少新進怠忽之習○因文始拿處代假注書望敎以待勘放使之就直
정조 17년 · 강
以蔡弘履林濟遠金履成李東郁李一魯爲承旨尋遞弘履東郁一魯以沈煥之徐有秉李鼎運代之尋遞鼎運以李勉兢代之竝前望也
정조 17년 · 목
弘履東郁違召敎曰無端違牌何也更爲牌招如有實故以許遞傳旨捧入○一魯鼎運在外也
정조 17년 · 강
重推承旨南公轍禁推前承旨曺允大李冕膺李濟萬仍飭此後傳敎及上疏之越格出院門者申明舊典嚴加禁斷
정조 17년 · 목
公轍陳疏略曰臣於今日諸承宣處分實有私義之難安者掌令姜鳳瑞之陳疏到院也臣適以職事暫往內閣而原疏辭意臣旣得聞往復之際臣亦與知何可以身不在院獨自倖逭乎伏乞亟降威罰焉敎曰今日以忠武公篆首單圖書事至今酬應於內閣公事閣臣之皆會閣中可知現告中援之者此也觀此疏語敢以與聞樣自引者萬萬駭然疏不出望門院規卽然前此閣臣之兼承宣者在閣時無得輪示傳敎軸而上疏停當亦然今曰與聞獨非犯法乎若此不已則承宣差在於闕外待漏院亦將輪示停當乎見者固可駭送見者先犯法禁雖似徵事亦闋古規今日在院承旨一竝禁推其委折問啓都承旨連爲入侍勿論此後傳敎及上疏之越格出院門者申明舊典嚴加禁斷此上疏還給爲先從重推考
정조 17년 · 강
重推掌令姜鳳瑞
정조 17년 · 목
鳳瑞避嫌以爲臣因乞遞之章尾附民事治疏呈政院則政院以爲有誤書處改書來呈云故果爲改書誤書處而卽欲入呈則政院以爲明日來呈似好云云臣不知格例似當避嫌而不卽避嫌徑先傳啓則華損臺體己無餘地以此情踪何敢晏然於臺次乎請命遞斥批以名之曰臺疏則承宣豈敢呼來斥去指定今日明日乎該承宣事萬萬駭然此一欸添問目事分付該府爾雖生疏亦未免壞損臺體從重推考
정조 17년 · 목
以鄭大容爲吏曹參議李集斗爲兵曹參判趙遠慶爲敬陵參奉初仕也
정조 17년 · 강
命廟堂抄啓濟州按覈御史可合人仍命該牧使李喆運旌義縣監高漢祿作闕差代
정조 17년 · 목
備邊司啓言因掌今姜鳳瑞上疏有就議草記之命矣臣等依下敎就議于大臣則領議政洪樂性以爲贓吏之恣行不法從古何限而未有若李喆運之罪犯者也以臺疏條列觀之還上之濫捧精分剩穀終無歸處船粟之大斛小斗所剩過千有餘咸平年之貿買涼鰒海南穀之貿木貿紬賑倉米之混置於民還災減之中而三邑之二千饑口虛錄爲四千名拮據之三百穀數加錄爲六百石甚至於高漢祿之願納米租不過百餘石而以五百石虛張登間者罔非不法無良之事而此則猶係渠之贓污國有常刑自可如法勘斷至於表裏賞典之下以國事可笑之說怫然發口於稠人之中則其罪萬戮有餘又若春夏以來聖念憧憧於島饑蠲恤之澤船粟之惠靡不用極而民命塡壑不知爲幾千名其爲驚慘不可但以不法肥已之罪論勘事當卽速拿來嚴覈得情以法處斷而第恐拿來之後自知死罪一辭發明則萬里重溟往復究覈必當動費時月且纔經大饑今年又未免失稔殿屎之慘至於此極則宜有慰諭奠接之擧外此不法諸條亦宜一一按査得其情犯發遣按覈御史使之盤詰登聞明正其罪至於行査間律名則極律在前其所輕重姑無加損於罪犯李喆運先施本島定配之典以待御史狀聞後拿來施法高漢祿賞典爲先還收其虛張石數誣罔天聽之罪拿問嚴勘爲宜云左議政金履素右議政金憙以爲別無他見云矣敎以以此以彼按覈安集之擧不容少緩而非繡衣亦不可爲者爲先以剛明可合人無論使與御史堂上三品及三司中卽爲通融抄啓而按覈之當爲於何處勘律之當擬以何律李喆運之行査前姑先如何處之之當否及外此疏中諸條之未及稟處者時任大臣處更爲就議原任大臣處發遣備郞詳問草記而臺疏中曰以饑口之二千倍數濫報則不知其幾千名塡壑云者似未免矛盾指抄饑之民口而言之云乎抑不入於賑案者之謂乎其餘諸條之只擧梗槪者問于臺臣然後可以知之況彈丸之地傳聞豈至於爽實乎詳知然後可以按査掌令姜鳳瑞令政院卽爲牌招俾卽條陳耳聞目擊之事實以啓李喆運高漢祿則爲先作闕另擇擬薦而政官待開門牌招開政援例擇差待下批不多日內使之下送
정조 17년 · 강
飭違牌玉堂李相璜申大尹追省記入直
정조 17년 · 목
政院啓言副應敎鄭東幹副校理宋祥濂修撰李相璜副修撰申大尹牌不進罷職傳旨今方捧入而玉堂上下番俱空請未差之代開政差出敎以違牌玉堂傳旨勿施牌招入直政院又以東幹等違牌捧八罷職傳旨敎以只推更爲牌招其中李相璜申大尹之無端屢違極爲駭然嚴飭追省記入直
정조 17년 · 강
遞兵曹參判李集斗參知朴基正以李鎭復尹弘烈代之前望也
정조 17년 · 목
因基正違召敎曰與在外堂上許遞前望單子入之待下批牌招察任
정조 17년 · 강
命時囚閔台爀施以不敍之典鄭文始附過放送
정조 17년 · 목
義禁府啓言前承旨閔台爀原情以爲憲臣上疏午時到院以其誤書之太多與該房往復之際申限已迫憲臣以爲辭疏旣未入徹則勢將傳啓云故依例捧入而至於疏辭往復旣非該房故雖與諸承宣參聞而今日來呈明日來呈則雖甚愚迷臺臣言事之疏豈敢指定日子況非該房則爲有替當往復故犯罔赦之罪乎渠以傳啓該房不知啓體之自別待其上疏之停當不能促令傳啓莫非昏謬顚錯之罪云請議處敎以觀此所供豈可諉罪於該房況臺疏所言卽幾千名塡壑之說則無論風傳之眞的與否旣見其語付之尋常身爲其時在院之首僚者爲敢逃其責乎設使臺臣之疏有不當言而言之失言事之章㧌以誤書隨呈輒却尤豈不大闋後弊乎疏章出納雖曰下位所管接臺捧啓獨非該房之責乎近來院規到處掃如甚至有今番之駭擧所惜者體例不可遞差而止施以不敍之典放送又啓言假注書鄭文始原情以爲承旨遞差傳旨事出倉黃未卽書納罔非怠忽之罪云請刑推得情敎以附過放送
정조 17년 · 강
分揀前承旨曺允大李冕膺李濟萬等
정조 17년 · 목
因囚單敎以飭已行撤漏近矣分揀放送
정조 17년 · 강
召見藥院提調及備局有司堂上于誠正閣藥院提調徐有防副提調沈煥之有司堂上鄭民始沈頥之尹行任
정조 17년 · 목
予命承旨林濟遠讀奏臺諫問啓訖仍命有司堂上進前敎曰昨日政院事誠駭然矣名以臺諫言事疏豈可呼來斥去且餓殍之民殆過幾千云爾則此豈非驚聽者乎大扺民事爲重固當査問而所謂四字之說李喆運官幾至牧使者推以常情豈或艷羡於高漢祿之賞典發此口氣乎然悖說之眞僞不可不明覈故其按査卽次亦令廟堂商確草記矣廟堂則雖以體貌只論其駭惋之罪直請定配喆運若直配於本州則査問之際自多掣礙且眞有是事則可擬極律豈正於定配乎以待臺臣之道姑不質問而所謂四字必有傳聞與參證者若遣繡衣査覈則此一句不可不詳問於臺臣以去而喆運拿問然後眞僞庶可明覈卿等之意果何如鄭民始曰拿致王府窮覈事實喆運若眞有悖說則當置極律如其誣罔則彼雖臺官烏得免反坐之律乎徐有防曰按査一疑誠如聖敎矣沈煥之曰喆運白脫然後姜鳳瑞可論反坐然亦似有輕重之可別矣予謂民始等曰更爲收議於時原任大臣草記可也
정조 17년 · 강
以李一曾爲濟州牧使備薦也
정조 17년 · 목
以丁範祖爲吏曹參判柳師模爲旌義縣監
정조 17년 · 강
命旌義縣監柳師模改差
정조 17년 · 목
內閣提學鄭民始啓言前縣監柳師模方以御製李忠武公神道碑篆額草圖書官擧行訖役尙遠而移除旌義縣監所管書役事體甚重未畢役前不可出送請改差從之敎曰其代更卽差出
정조 17년 · 목
以柳憲周爲旌義縣監
정조 17년 · 강
諭冬至正使黃仁點
정조 17년 · 목
敎曰計程似扺灣館跋履能無愆乎六飮薊冰亦旣賢勞北征篇中石戴古車轍者一副描畵十分逼境卿於使乎識已融眠已慣行務益念整飭邊禁申加修明俾彼人知前度今又之良上价是所惓惓於卿者仍冀往哉愼㫋其來利穩仍敎曰此傳諭下諭于灣尹傅于冬至兼聖卽謝恩正使昌城尉
정조 17년 · 강
備邊司以掌令姜鳳瑞條對啓
정조 17년 · 목
備局啓言問啓事命下矣臣等敬奉聖敎往于臺廳問于臺臣姜鳳瑞處則以爲昨年本州之歉荒挽近所無今夏麥農又爲告歉島民飢死之數臣何以一一的知而雖以別刀一里言之居民則不過一百餘戶而餓死者至於八十餘口一里如此一島可推臣之下鄕在於夏末秋初而道路鄰里之間死凶相屬見聞絕矜論以大略無論付賑與不付賑因餓致死似不正於數千人矣至於糴政濫捧精分之弊莫甚於昨今年每石剩條幾至數三斗皆歸於幕禆爲監官者之私橐民怨籍藉而移轉萬包之穀亦皆捧以大斛給以小斗領運之監色受食之民人擧皆稱冤而移轉剩條千餘石中只以一百七十餘石補欠於咸平穀三百石臭載之縮數而餘數八百石皆貿涼藿則畢竟區處雖未知其何如而涼藿旣非救飢之物則安得無民怨乎海南年十一石之送校作錢貿取紬木者亦未知其用於何處而此雖些少之物就其賑資有此料販尤極無狀賑倉米留儲者爲千餘石而皆以未捧樣混入於蕩減中民間傳說衆口難掩末後歸屬臣亦未知而倉簿畵歸幼弄貧民不得受食烏在其設置賑倉之意也二千人之抄飢四千名之虛張彈丸小島之中聞見旣不汗漫數爻不難領略不但吏屬之皆知此事小民亦多聞知者至若自備賑資三百石之倍數登聞一款其所拮據不過剪取牧場馬尾發賣貿米之數只爲二百五十餘石此外加補者亦爲三四十石而末梢狀聞乃以六百石虛張爲說此亦一島之所共知也高漢祿之願納米租不過一百二十石而本牧使之以五百石狀聞至家除邑之恩者一島民情無不喧傳大扺還穀之取剩移穀之料利賑倉之竊弄飢口之增數者莫非肖公病民之事今年之凶雖不至於全島被災而其爲大無則與昨年無異牧守如此民將何賴臣所論列係是民間疾苦故臣果據實爲言云矣
정조 17년 · 강
劃給賑穀七千石及空名帖二百張于海西仍飭道伯無或侵徵富戶又飭近來空名帖請得與許劃俱不留難之弊
정조 17년 · 목
備邊司啓言黃海監司李泰永狀啓有草記回啓之命矣取見其狀本則以爲海州延安白川甕津康翎安岳等六邑最是被災尤甚而延安海州尤爲遑汲付之公賑白川等四邑之尤甚面里之次邑中平山之兩面付之私賑而延海兩邑旣付公賑則當以公穀賑之而該邑穀簿零星就此補賑其勢末由道內各邑所在元賑私賑自備穀中限七千石特爲劃給空名帖限七百張成送事竝請令廟堂稟旨分付矣延海兩邑被災孔酷明春賙賑之方不可不及今拮据而元賑等穀物係是備荒之資如有用餘則且當還錄依狀請特爲許劃至於空名帖則七百張之數稍涉過多限五百張成送以爲補賑之地何如允之敎以日前聞於莚臣之言前伯爲營私賑廣募富民民情繹騷有貧富俱困之弊云大扺勒令願納自有朝禁而三南事亦足可鑑嚴飭道伯俾勿侵徵富戶如是而襲謬勸分則其可曰遵朝令乎且以空名帖言之多劃非難勒分爲弊只給二百張賑需如或不足雖至加請穀物亦無不可以此分付近來空名帖之請得與許劃俱不留難殊違先朝特敎定式之法意金玉遍八道賤如碔砆何可爲獎勸之資而勒授之際爲害亦甚多端自今申復舊規切勿輕許仍以本司謄錄所載定式之朝令後錄行會諸道及京軍門毋敢不有定式吏循前習
정조 17년 · 강
命喬桐府軍需穀及陵軍番錢水軍番布停減者推移給代
정조 17년 · 목
喬桐摘奸文兼宣傳官洪樂游狀啓以爲臣於本月初八日午時渡海入府民勢緩急多歧探知本府土地自來醎滷雖在兩暘均適之時每多失稔之患至於今年自夏徂秋一直亢旱初無掛鎌之處未見擔石之資來頭契活之策姑舍是歲前之身布還餉春後之大同稅穀束手無策矣及夫番布身貢皆令停減還餉大同亦許停退故雖至愚至迷之一夫一婦咸知曠絕之恩數回其渙散之心擧懷奠接之道而芧今催科日急措辦無路或避其督還或爲其就食挈眷而出去者四面之內合而計之殆近六十戶之多而其中間或有纔去旋還者云取見各倉捧還文書則各人名下分日懸註者多不過一二升少則爲四五合終日所捧或一二石或三四石前後入倉合爲五百餘石未捧爲二千八百三十八石零臣於下船之時遠近民人千百爲群攔道泣訴之狀誠爲矜惻使之來會於公廨通曠處以向來惠澤之下究與否目下安土資活之如何詳細詰問宣揚德意則老少男女霽聲而對曰靡我聖上如保赤子之恩澤寧有至今全保之理而所被惠澤如天如地雖愚夫愚婦豈無浹髓感激之心乎還上停退身布蠲減非不知曠古恩典則雖鬻身賣家豈不念某條辦納之道而到今形勢實無粒米可辦之勢衆口齊發一辭同然且其飢凍之狀已著面貌臣謹將聖敎當年還餉之折半當納者亦皆勿捧一倂全數停退少勿騷擾各自安堵之意反覆布諭則滿庭髫白北向叩頭齊聲呼嵩曰前後恩數已極曠絕而今者幷停之敎又下於顑頷之際此生此世何以報聖德之萬一乎莫不感泣聲淚俱發卽地景色殆若陽春回蘇和氣藹然臣於回路目見數三流民近接境外者得聞停退之令率其妻子而還渡入去以此觀之前之流出者庶可聞風還集矣該邑倅之擧行勤慢則逐朔救急合爲五巡而飢戶則五百四十四戶人口則一千三百七十三口前後之救急米租太年合爲一百六十餘石目下貿置亦爲三百餘石云本府軍需庫各穀卽各倉耗條移來者而租爲一千二百六十餘石米爲二百五十餘石錢則陸軍番錢六百九十餘兩而以此爲一營將士各班下屬應下之資矣今年則以停減之故九月以後不得放料校吏輩實無攴撑之道渠輩言內已卯年則自備局移劃他穀以爲頒料之地而今番則屢報備局尙不許施云一島之民所謂身役只是水陸兩軍番錢而陸軍則係是秋納故果入於停減之中水軍則自來逐朔分捧故九月以前已皆每朔備納而朝令蠲減之後已納未納混入其中故未納者得蒙恤典己納者獨未沾一視之澤以此稱冤云營屬之無料應役者水軍之已納番錢者不無向隅之歎請令廟堂更究變通之道俾蒙均沾之澤恐合事宜敎以令廟堂郞爲草記稟處○備邊司啓言喬桐府餉還旣皆停減則各樣支放之難繼勢所必至不可不區劃給代而在前如此之時多有常賑穀給代之例今亦以附近邑所在常賑穀推移區劃而趁未凍卽爲入送事分付畿營至於錢條本道無他拮据之路以湖南右水營休番錢依此數劃給而今此狀本中穀物數爻與該水使所報未免相左此則令道臣詳問該府從實數區劃後狀聞事一體分付水軍之已納番錢者凡係令前已納之類元無還給之例此則置之該水使又以水軍番布停減之代一千五百五十二兩變通給代報來此是水軍應下之需則亦當某條區劃先令均廳推移給代停退條則待明秋收捧還報之意分付均廳及該水使處何如允之
정조 17년 · 강
召見樂院提調徐有防備局有司堂上鄭民始沈頥之尹行任京畿監司徐龍輔于重熙堂
정조 17년 · 목
予謂承旨林濟遠曰所謂四字悖說其中不無區別之道如恒談之稱我國事多可笑等語則初非可罪如其眞箇出於指斥刑政而發此口氣罪當極律臺臣之親聽與傳聞必有參證而雖以大臣收議言之若其無實則當施誣人之律設使李喆運眞有悖說罪至亂言不至於劇逆則其在化民之道發告者宜被加倍之律爲辭此議誠得宜此意亦爲傳布於臺臣詳問以啓也知此說之如此如彼然後御史按覈事目可以添入矣備堂鄭民始等曰聖敎至當而以臺疏中怫然等句語看過四字悖說似非從論矣予曰爲此問啓召見卿等矣
정조 17년 · 강
命糧餉廳屯田昨今年屯監及作弊首犯屯監令畿伯分輕重照律定配
정조 17년 · 목
兼春秋金良倜啓言臣伏承聖敎糧餉廳屯田諸處有弊與否摘好探察則長湍屯監雖不無些少貽弊若自營邑隨現察飭則庶可知戢而至於陰竹屯監林壽福其所作弊不一而足踏驗之時初不遍審給災之節全無區別專事威脅惟意勒徵甚至全不掛鎌之處混入執卜之中或捧稅之際斗上加升或官納結錢奪克屯稅而陳頉難捧之類移劃均廳之納故官民俱困爲弊多端且其率去之書客旗手從中作拏亦爲小民招怨之一端而不思禁戢任其放縱者聞極痛駭詳探民情苟究弊源實由於丙午屯監韓德載之所作備而所謂德載或白徵於陳田或施笞於班戶恣意濫捧少無顧恤致使屯民不能支保而伊後屯監遵而爲例甚至有昨年屯監中路之要奪還穀民家之攐奪釜鼎怨聲載路至今不已前後屯監宜有一番懲勵之擧故敢此仰達敎曰嚴飭之下此輩之冒法作弊如此萬萬痛惡今年屯監及率去人所謂旗手等首犯屯監昨年屯監等令畿伯捉致分輕重或刑或棍以爲分輕重照律定配之地事令廟堂分付
정조 17년 · 목
備邊司以冬至享官無以分排啓有是命
정조 17년 · 강
以沈樂洙差濟州按覈御史仍命前牧使李喆運只以不救顚壑偸弄賑需二件事令該府拿來得情梁之蘊付之御史嚴覈處斷
정조 17년 · 강
命濟州牧使李一魯改差待下敎差代
정조 17년 · 목
敎曰新除濟州牧使時在關東云不但等待之差遲遽然差代終涉如何未肅拜牧使李一曾改差更待下敎差代
정조 17년 · 목
該監司徐龍輔査啓以爲因備邊司啓下關昌嬪墓所守護軍侵役委折詳査以報之意別定査官嚴飭知委矣仁川府使閔百準牒呈內依關辭馳進果川縣應問各人處嚴覈取招則果川縣將校韓昌甲招內以爲今八月三十日金佛峴治道次官家親往董役渠以所任將校亦爲陪往矣他洞役軍一齊來赴而銅崔里則無一人來現者官家使渠出往本里未赴役坊民一竝捉來故其中七名先爲捉待官門則官家分付內未及捉來之類明曉更爲縳來故又爲捉入八名則自官家各決杖二十度放送墓軍五名混入於推捉之中而伊時則初未聞墓軍二字若知爲墓軍則何被捉來云墓軍之伊日被罪者爲五名而二名則病不得待令洪者斤世金老卽金安貴哲等三名來待故査問委折則洪者斤世等招內渠等八月三十日不爲赴役矣本邑將校結縳捉去一夜拘留於使令房翌日受杖二十度而渠等以守護軍除給雜役曾不治道之意屢次白活則出送鄕廳使之査實而鄕廳別無所問故渠等仍爲出來矣初二日自官家出送牌將件記而墓所守護軍五名及山直十三名亦在其中故不能拒逆十日赴役云緣由牒報爲辭矣本墓事體何等至重而墓軍之擅自笞治雜役之混同侵漁事未前有萬萬驚駭當該監色等今方自臣營嚴治計料該縣監李祉源爲先罷黜其罪狀請令條司稟處敎以事體雖甚駭然難付生手姑先推考後勿如是之意嚴飭分付事回諭
정조 17년 · 강
命平山等邑失火民戶中尤甚里殘獨戶應式外加給來斗蠲減身役
정조 17년 · 목
該監司李泰永以平山府民家二十一戶及海州牧民家十戶失火延燒啓敎以當寒失所矜悶尤甚里殘獨戶應式外加給米斗身役蕩減斯速結構奠接事令廟堂嚴飭分付
정조 17년 · 강
遣傳香承旨馳詣宗廟景慕宮奉審摘奸又遣承旨馳詣永陵奉審摘奸
정조 17년 · 강
召見大臣閣臣藥院提調及備局有司堂上濟州御史旌義縣監于誠正閣判府事朴宗岳左議政金履素右議政金憙檢校直提學徐鼎修原任直閣徐龍輔檢校直閣鄭大容南公轍提調徐有防副提調沈煥之有司堂上鄭民始尹行任御史沈樂洙旌義縣監柳憲周
정조 17년 · 목
大臣閣臣藥院提調承候也○予謂戶曹判書沈頤之曰耽羅御史事目詳考謄錄添入諸條以爲賚去之地也又敎曰昨日姜鳳瑞問啓後李喆運四字之說今旣脫空矣大抵近來彈駁無聞而所謂彈章皆是此等文字鳳瑞之效嚬亦由於此渠何足責此朝廷之羞也然其疏中餓殍幾千口云者何等驚心處乎地是海外絕域宵旰之念尤爲憧憧不弛而自聞此言之後夜不安寢矣左議政金履素曰臺疏中貪贓之狼籍餓殍之幾千云云臣亦始見而驚心況以憧憧之聖心其所驚動尤當如何然而比諸末叚事猶屬第二矣今則喆運末叚之罪旣已落空昨日處分誠不勝欽仰萬萬矣且領相收議以其論列之多爽請罪鳳瑞大抵近來城化分義掃如之時渠以島中之人尤焉敢若是乎予曰渠疏中怫然二字渠自解以非出不滿之心云爾則其不爲罪過可知此雖脫空民事至重亦不可以城化爲拘矣履素曰俗習漸渝之時此亦不可不懲勵者也予曰領相則以鳳瑞可罪爲言而予意則喆運贓污卽罪之大者此則姑未査覈待其結末罪鳳瑞亦未晩也此政所謂待他黃熟亦何必遽爾加罪也右議政金憙曰昨日處分萬萬至當臺言則自歸於爽實其外諸條雖以領相獻議觀之似多有差誤之端矣予謂判府事朴宗岳曰卿則與喆運有戚分云故不令收議矣此是李永保之子乎宗岳曰然矣予曰李永保先朝多被恩數之人也喆運之爲人卿似知之矣宗岳曰曾聞其居官別無大叚疵毀矣今者不法之罪若是狼籍贓污姑無論所謂悖說若眞有之則死有餘罪臣則驚痛尤倍他人若有收議下詢則臣豈敦嫌而不奏也予命御史沈樂洙進前敎曰今番按覈事實爾皆詳聞乎樂洙曰姑未詳聞矣予曰何當發行乎樂洙曰數日間欲辭陛矣予曰然則出去詳問其事實泩議大臣而事目當自備局謄給矣今行亦當試士而坐齋之時民事外姑難酬應此亦非時急之事姑待五六日下去何妨乎其時當更爲召接矣聞島俗獷悍近來官長亦多不得人之致爾行雖是按査須別般警勵也仍命先退又命旌義縣監柳憲周進前敎曰年幾何憲周曰五十九矣予謂履素曰見甚衰憊難責其涉海赴遠矣命退出憙曰臣之前後罪負合被大何而尙未蒙勘連在駭奔之列亦不敢言私晝宵惶懍而已向來薦人事伏承下敎後始知違式其後暎花堂次對入侍又伏承下敎臣惶懍慙恧置顔無地如臣無似何敢以古大臣以人事君之義自附而際聖上側席之時臣適冒忝大官故有此妄率之擧臣何足言被薦之士公然緣臣而爲沒着落之人此莫非臣之罪也伏望不以人廢言以聖上求才之念特命政曹收用似好故冒萬死更陳矣予曰向於春塘臺亦已言之當初卿箚旣違格式此非今之格式也卽先朝金石之典也成憲有難撓改而至於政家收用之方更何煩稟乎卿於廟堂齊會時議其薦用無所不可而不此之爲必欲使予用之其用之之道予將何以爲之云乎所薦之人予固不識深淺而至於朴胤源則萬萬不可渠之地處有私覿之路苟其經術抱負眞如卿箚則薰陶誘掖之方當尤勝於他人何待卿言以抄選用之乎必欲收用則除以蔭仕使之就職固無不可其餘諸人予所不知卿等若會薦則予豈不用之乎憙曰聖敎之下豈敢更有仰奏而暎花堂入侍旣承萬萬惶悚之敎雖僚相間臣何敢爲此言乎予曰予有何別格可用之道乎抄選爲名則欲使之來而反所以尼之也故向筵以經明行修薦用則爲好言之卿之如是縷縷實非卿常時規模不勝慨然矣憙曰向雖承敎臣何敢與諸大臣議其收用之道乎予曰苟欲用之則經筵官及經明行修此二路外有何別般底道乎朴胤源外諸人卿等隨意見爲之若其用而不合亦非予所知也予敎履素曰金載翼諸人卿則知其爲人乎履素曰金載翼沈師東臣曾見之而其淺深臣亦不知金履儉臣之至親故臣知之只是守拙之士也予謂憙曰此非如是務勝之事矣當初下敎以格式之有違先朝受敎爲難從之端而以經明行修薦用云者予意豈不當乎卿則以言不見用樣爲自己引義之端必欲强迫於予者豈非不當之甚乎大抵不特此也經行薦屢有飭敎而尙不擧行國體寒心而卿則不此之爲乃請別般收用之道誠慨然矣憙曰人臣無分義廉防何以抗顏乎予曰分義何係於此事卿則薦士予則不知待士之道予自覺瞿然矣憙曰嚴敎之下萬萬惶悚將出而胥命矣仍先退予曰右相事誠莫曉矣當初予非不足於待士之道而以無隱之義向筵有敎則今忽以分義廉防等說自爲引義者豈不過乎宗岳曰俄者臣等與右相亦有酬酢而只聞其以私義之難安當仰陳云矣今其所奏少異於自下酬酢矣予曰何謂異也俄者右相所奏諸宰皆聞之其語意云何乎民始等曰右相所奏語意以所薦之人今歸沒着落爲自引之端云云矣予曰然則判府何以謂異於私酬酢也宗岳曰俄者酬酢以外間或以所薦之人不叶物情爲難安之端云而今之所奏不如此故臣則以爲少異矣予曰今聞卿言此事可以出場矣此是卿之長處也予當以此言於右相胥命之批乎履素曰以大臣之言證大臣恐如何矣予曰此亦大臣之言也法語能無從乎召見奉審承旨沈煥之予謂宗岳等曰再明似當見之矣仍命大臣閣臣先退敎承旨金履成曰其間往來湖中年事何如耶履成曰年事可謂大登而米直爲七斗故捧還亦無慮云矣
정조 17년 · 강
改差旌義縣監柳憲周以南涑代之口傳也
정조 17년 · 목
左議政金履素啓言耽羅荐經災荒民事多可悶云此時三邑守令當以年富力强之人差遣而旌義縣監柳憲周近頗病衰目下所見實難强策其越海赴任請改差令該曹各別擇差從之敎以勿拘三司令該曹更爲口傳擇差
정조 17년 · 목
政院啓言卽者議政府錄事來言右議政金憙以爲嚴敎之下萬萬震懍走伏金吾門外恭俟鈇鉞之誅云仍納命召何以爲之敎曰過矣欲以抄選例爲之則當如式爲之欲以經行薦爲之則亦當依前下飭敎爲之其爲其否在於卿等卿何看作言不見用然者大是意不到處況以此自引尤所莫曉筵中云云非嚴敎也卽謂事理之如此則退而至於胥命以惑瞻聆又非所望於卿者勿待命事遣史官傳諭仍傳命召
정조 17년 · 강
水原留守李命植以本府步軍三哨依節目留防馳啓
정조 17년 · 목
狀啓以爲本府步軍三哨留防依備邊司啓下節目自本月十六日從左司爲始擧行先一日十五日中軍私點十六日臣當逐名點考閱視軍裝諸具齊整隊伍分入三處後仰聞而此係新創軍兵去就自是重事不可只於當日擧行後狀聞故當行形止爲先馳啓敎曰入防緣由月操形止平安道則皆狀聞況本府事體自別外營屬於內營自今入防之初畢番之後狀聞而司名哨名日操月操亦皆報于內營以爲輔聞之地事令內使與訓將相議定式知委外使處以爲依此遵行之地事分付
정조 17년 · 강
命諸道陪箋差使員除朝辭下送
정조 17년 · 목
敎曰糴政方張諸道陪箋差使員皆於呈納後除朝辭卽爲下送無敢遲滯事分付該曹
정조 17년 · 강
召見時原任大臣閣臣藥院提調及定例堂上前水原府使于誠正閣判府事朴宗岳左議政金履素右議政金憙提學鄭民始檢校直提學徐鼎修原任直閣徐龍輔檢校直閣鄭大容原任直閣尹行任檢校直閣南公轍提調徐有防副提調沈煥之定例堂上沈頤之前水原府使趙心泰
정조 17년 · 목
大臣閣臣藥院承候也○右議政金憙曰臣之情勢惶悚不敢更陳而實難冒膺於三事之職伏望特許體諒焉予曰昨批已言之經行薦抄選薦間從便爲之爲敎則每筵必提此事勿拘齋日雖今日如欲爲之則爲之也憙曰以臣情勢何敢於此事更爲容喙與僚相會議乎予曰此非如是說來說去之事萬萬過矣仍命大臣閣臣先退一提學定例堂上訓將畿伯進前敎曰水原凡事設置留守及判官以後擧行反不如府使時雖以今番都試事言之親軍衛之謂以後時固無可論云者豈可成說乎別軍官之未滿朔數合設於五月猶或可也親軍衛則初無朔數而公然置之勿論之科抑何故也訓將趙心泰曰臣亦莫知其故矣予曰親軍衛事更令廟堂草記可也仍敎心泰曰訓將何不留意看過乎今日卽入防之日而尙不稟其節次留守事不可但以稽忽言以其屢經方伯亦有治蹟故謂其老鍊而任之矣今觀其所爲全不致愼豈可以年老崇品而一向曲恕乎道路掃雪不必廣大之意曾有下敎今亦依此爲之云耶心泰曰雖不廣爲修掃而路傍積雪泥瀜冰凍則臨時修治反貽民弊依前爲之別無所害而且自本邑例皆給價矣予曰細藍橋前路勿復修治事今春下敎不啻丁寧而本府又來問其修治與否云該府元無文蹟謄錄而然乎留守事節節可駭該府首裨首校首吏卿須捉致嚴棍而勿以留守事替治各以渠罪罪之明春行幸時諸般擧行少有不動留守更難饒貸畿伯以此筵敎錄送使之惕念雖以判官言之以渠地處不體特界之意徒費俸廩漫不省事萬萬可駭亦使之上來擧行等節各別嚴飭而植木若不蕃茂掃雪或致怨言支供時釜鼎之屬少有民弊則嚴棍斷不可已以此分付可也予敎戶判沈頤之曰定例如有釐正處修整以入也頤之曰章標一事亦當入於定例之中而分給時每有紛沓之患故原隨駕諸司則勿爲收還使之臧置似好矣予曰仍給以置無妨矣予又曰城役事莫曰前留相之所經紀所重何如則此留守之以其私嫌全不留意於城役一事者固已可駭且役錢則公然受置於府中石村則使之勿置於道路及家前田畔云此其故何也以其老憒故城役雖不欲付之於此留守而不顧所重之如何若是等棄者亦豈成說乎一提學鄭民始曰意見若不同則願納之財陳達還給猶或可也而不此之爲役錢則公然受置云臣亦莫曉矣頤之曰濟州御史例有慰諭巡撫試才等名目今番按査御史事目添入幾條乎予曰竝爲添入可也
정조 17년 · 강
召見前水原府使趙心泰于重熙堂
정조 17년 · 목
予謂心泰曰水原判官校吏皆令上來乎心泰曰俄送走馬矣予曰築城方略卿果留意而物力有何拮据之道耶心泰曰方略則未及商量而物力則兩營鄕軍一哨式限十年停番每年可得近萬財而此非自下所可仰請者矣予曰此果在鄕軍除上來之弊在本營無爲弊之端假令數爻爛商更稟可也大抵城役爲行宮也爲重鎭也土城之自某至某石築之從何止何不可不先定基址至於水道之順利尤宜相其地勢預加商量各其董役之勞雖難責之於耆社之臣至於方略之講究物力之拮据有何持難之事而一味抛置有若售私憾於公事者耶府內居民亦必有出謀解事之人留守捧探物論條列便否趁歲前狀聞則明春雖未及始役財力區處之道自可以預先留意此意言于判官使之傳于留守領府事在水原時必有方略之商度者卿其一番就問可也
정조 17년 · 강
命水原城役物力願納諸人銓曹及本道從其所願分等收用其中呂宅祖令該曹別般收用
정조 17년 · 목
前水原府使趙心泰啓言臣伏奉筵敎以水原府城役願納事往問于領府事蔡濟恭則以爲本州南北城門樓設施時以財力效勞者爲六人而祥原進士呂宅祖自願錢萬兩鐵萬斤平壤折衝洪澤淳義州出身金聖基各納三千兩平壤出身任尙珍納二千兩平壤幼學李元瞻祥原幼學李命老各納一千兩而終緣遞歸雖未及登聞非但旣納之物無以還給始役時浮石工役及運石牛價等諸般用下殆近五六千此已萬萬難處餘錢六千兩銷鑰封置於執事廳宅祖錢萬兩渠自守直於京中逆旅者已過半年揆以事面尤涉苟簡此則及今自留守營如數捧置以待後日需用之時恐合事宜且以酬勞之道言之洪澤淳等五人自銓曹及本道從其所願分等收用而其中呂宅祖旣是班閥數且優多亶合拔例酬勞事係恩賞不得指的仰請云矣大臣之言如此敢此仰達矣從之敎曰其中呂宅祖令該曹別般收用旣納之物不可還給誠如前留相之言則或捧置於公廨或守直於京旅云者豈有如許事面乎況城役在本府卽重大之第先務而以欲始之議出於前留相一味不爲可否以至于今者不但國體之寒心雖少於此之事務宜思古人下殿不失和氣之意期於相應而共濟又況本府所重何如則若是泄泄必待提飭予於此重臣可謂太誤知矣此後深體先公後私之意莫或如前事嚴飭可也
정조 17년 · 강
重推壯勇外使李命植
정조 17년 · 목
本營啓言卽接外使李命植狀啓謄報則親軍衛都試以春秋爲定而今年已爲後時固無可論云親軍衛釐正團束旣在秋後今秋都試雖曰過時都試乃是國試事體不輕且外營親軍衛與內營無異則都試之行不行事當狀請處分有非外使之所可擅便者而直以無可論陳聞者極爲未安請外使李命植從重推考敎曰本府設爲留營之後意謂體貌自別必有勝於府使之時矣凡百擧行稽忽莫甚軍兵去就關係何如則不但擅便之爲不可其外操鍊之節私習之式初無一言稟請亦無一張報狀今日卽入防之日也連三日私習乎抑間日操鍊乎鍊與習者鍊陣乎習技藝乎外營擧行難如此內營之何去而今始草記有若效倣然者亦甚未安且以廟堂言之回啓之獨拔親軍衛其可乎外使從重推考卿及當該曹司堂上亦爲推考更令廟堂郞爲草記回啓
정조 17년 · 강
命壯勇外營親軍衛都試依別軍官例合設於明春
정조 17년 · 목
備邊司啓言壯勇營草記批旨內更令廟堂草記回啓有命矣本府親軍衛旣已釐正團束定制頒下之後都試設行已成應行之國試且係一營之師律其進退行否關係至重設有掣礙之端固當仰請稟旨而直以已爲後時固無可論之意登聞者事極駭然該留守李命植自壯勇營已爲請罪而至於都試不可以後時因以廢闕且別軍官都試旣蒙處分退行於明年則親軍衛都試不可一行一否依別軍官例一體退行合設於明年春等都試之意請分付允之
정조 17년 · 강
命延祐宮享事一體用齋
정조 17년 · 목
承旨沈煥之啓言毓祥宮延祐宮四享每在同日故延祐宮享事用齋一款別無磨鍊矣兩宮四享若在各日則延祐宮享事亦當一體用齋從之
정조 17년 · 강
重推禁將李漢豊仍命禁御兩營此後此月自十二日至十六日勿爲私習
정조 17년 · 목
政院以禁衛營將官來言今日軍兵私習日次啓敎曰卿不知式暇之法而大學中所惡於下無以事上之大文亦不見乎近日坐齋之時雖私習豈敢以吹螺角打鉦鼓吶喊放砲等事如例爲之乎五月則不爲此月則爲之亦豈不駭然乎固是謬例之未及釐正而然昨以此事有下敎卿子在近侍不使卿聞知今日又如是循例書入萬萬駭然卿則從重推考此後此月自十二日至十六日竝與私習而勿爲事分付○政院以御營廳將官來言今日軍兵私習日次啓敎曰襲謬之罪御將亦一也異於禁將故犯此後依禁營私習批答施行事分付
정조 17년 · 강
以宋銓爲承旨前望也
정조 17년 · 목
敎曰新除授承旨宋銓敍用同罪坐罷人幷敍用
정조 17년 · 강
定憲書與民數親呈之式
정조 17년 · 목
敎曰憲書之呈獻民數之來納俱係有國重事豈比於尙方之紬苧廚院之魚鮮掌苑之果菜則彼皆提調躬親監進而政府禮曹或亦有眼同封入雲觀京兆之委之郞官甚至或不由政院者宜有釐正之擧此後憲書與民數領事判尹請承旨親呈事定式以示敬授拜受之意止
정조 17년 · 강
命拿問舒川郡守李迪
정조 17년 · 목
禁衛營啓言本營納壬子條舒川移劃米八十六石乃是春夏當納者而全不來納故連爲督飭矣卽聞該色吏始爲收錢上來方欲貿米云軍餉法意何等嚴重而尙今愆期已極稽緩當此禁令至嚴之日以錢代送欲爲防納之討者尤萬萬駭然請當該守令令該守拿問處之允之
정조 17년 · 강
訓鍊都監以水原府裨將金璿等嚴棍啓
정조 17년 · 목
訓鍊都監啓言依下敎水原府行首裨將前府使金璿行首執事李元榮行首書吏羅殷述各嚴棍十五度
정조 17년 · 강
禮曹參判李洪載疏陳病狀乞免享官賜例批
정조 17년 · 강
備局以燕行潛商申禁節目啓
정조 17년 · 목
備局啓言頃因司譯院啓目使行到灣後與灣尹相議成出節目上送之意自本司覆啓行會矣卽見冬至副使李在學牒報則以爲節目一通與義州府尹相對講究撰出以報云謹此別單書入而待啓下自今番使行曆行及此後大小燕行皆以此遵行毋敢違越之意請分付於譯院及灣府允之○節目一潛商物種中金珠貂蔘帶去至易摘發至難故灣商輩百般設巧暗地潛越不一其端甚至有海蔘帒海帶包中處處潛藏之弊而稱包時不爲一一搜檢及其抽栍之際搜檢將吏符同彌縫每多弄奸之弊自今以後稱包雜物包勿爲抽栍盡數搜檢俾無遺漏之患又定伶俐將校別爲伺察於稱包時以防奸弊一比包法意自來嚴密而近年以來漸次懈弛有名無實故潛商之弊去而益滋雖以假屬言之假令漢府縀貢縀之價爲十餘兩八絲縀冒縀之價爲五六兩而比包中換其名色減其折銀彌縫其潛越之數而搜檢時不分紬縀之等品只計疋數之多少故包外加數無以摘發從今以後一一照察俾無如前混雜之弊而回卜搜檢亦勿抽栍盡數搜閱雖皮箱之屬無一遺漏以防奸竇一銀卜雜卜有入北者有落栅者而落栅者則初不入於比包册中非但疏漏忒甚亦一潛商之奸竇此不可不嚴立科條從今以後落栅數爻入栅後卽爲修成册呈納于使行而還渡後一依北貨例比包以杜奸弊一交易之法何等嚴重而近來栅貨中帽子一種有未推名色事之寒心莫此爲甚所謂未推者果是眞箇未推己是法外況出於彌縫幻弄之計尤極痛駭自今爲始一切禁斷如有犯者施以潛商之律一潛商物種捕校輩捉納則折半賞給雖是前例而每多符同掩置之患必有重賞然後可責其盡力跟捕自今以後捉納物種盡數賞給非但捕校勿論官屬民人如有捉納者則一體施行事永爲定式一沿江上下潛越多歧自灣府防守把立之數比前加定晝夜詗察別定將校無時摘奸俾無疏忽之弊而靑水水口兩鎭尤是要路嚴飭鎭將把守等節各別擧行兩鎭境內或有潛商而鎭將不能捉納現發於本府摘奸則該鎭將各別論罪該鎭境內捉納人施賞事一依本府捉納人例施行
정조 17년 · 강
御春塘臺行抄啓文臣親試及宣傳官射講仍施文武臣都計劃居首賞典抄啓文臣親試試官金憙鄭民始徐有防徐鼎修鄭大容南公轍宣傳官射講試官李敬懋趙心泰李漢豊高宅謙崔獻重
정조 17년 · 목
具平戎服乘輿出延生門至春塘臺降輿陞座諸試官率應試抄啓文臣及宣傳官分東西就位行禮訖行抄啓文臣來十二月朔親試以冬至爲七言四韻律題收券考下副司正宋知濂三中居首又試宣傳官射講宣傳官盧尙樞射以貫五中邊十四中居首講陳以純通居首旣畢試乃等次文武臣都計劃居首者先捧傳旨○敎曰今癸丑年抄啓文臣親試都計劃居首副司正宋知濂二十三分半陞六同年課試都計劃居首前校理李明淵二十九分陞敍同年課講都計劃居首典籍韓用鐸九十分陞敍又敎曰今癸丑年宣傳官射都計劃居首宣傳官盧尙樞二十四分講陣都計劃又以八十分居首邊地準瓜人今日政作窠差送
정조 17년 · 강
命宣傳官講時能麼兒郞廳一體捧講
정조 17년 · 목
敎曰此後宣傳官講時能麼兒郞廳一體捧講初再次不通決棍三次不通草記汰去事將臣等定式爲之
정조 17년 · 강
汰宣傳官尹頤東以射劃之次人前宣傳官李儒燁仍任其窠
정조 17년 · 목
記過宣傳官李儒燁元永麟等拿入訖敎儒燁曰每年射講之論賞勸奬之外此亦國試若其講射才藝之足可爲優等者猶可也如汝才藝何敢囑托以爲任自獨等居首乎然今日觀汝射講果非才藝之最下者如非盧尙樞足爲居首故姑爲安徐仍命先爲拿出敎永麟等曰擧動時不知去處罪合重棍明日卽亞歲法庭不欲決罪姑且參酌此後各別小心仍命拿出敎尹頤東曰記過之下所當卽爲待令而焉敢立於侍衛之列晏然觀光乎決棍則適値亞歲故安徐而只汰汝之職名矣
정조 17년 · 강
遣承旨馳詣宗廟永禧殿景慕宮奉審摘奸
정조 17년 · 강
遞吏曹參議鄭大容以李勉兢代之前望也
정조 17년 · 목
承旨李勉兢啓言政官牌招開政事命下而判書金思穆參議鄭大容差祭參判丁範祖在外無以擧行敎以差祭參議許遞前望單子入之待下批牌招開政
정조 17년 · 강
命頒示右議政金憙擧條批旨於朝紙
정조 17년 · 목
右議政金憙啓言臣於靑衣一事有區區愚見敢此仰達矣目今京師則不待設法指揮自然有日相效倣之擧而但諸道則雖曰視京師爲表準若無一番文跡則必當有疑眩靡適之慮臣意則令廟堂指一行會以爲遵此施行俾無京外參差不齊之歎似好矣敎曰民猶水也撓之則若之觀於心水之象可以反鑑況御極以來所謂實政無論小惠大惠無一及民乃反以加髢與禁酒等事去年發一令今年出一禁莫曰法非不好意在復舊其爲擾民則一也此所以爲小民耿耿日前臨街有申諭於觀光人者也氅衣不過是朝官之所着其色之尙靑行之至易向於領相之獻議也雖樂聞而是其言猶靳於設禁者蓋慮行之惟反勿若任各修明之爲便至於士庶人之表服內服俾各一齊改爲則擾民之外近於行不得紬綿苧葛之隨節換着靑白染色之各適其用在官尊而家饒者固非難能彼寒士窮民何力辦此設使優於辦爲設禁則大不可臨街時曉諭尙云皆未領會都下且然況外方乎卿之知委中外之請未知爲當今又止於筵中酬酢則其爲撓民當如何以此批旨出朝報俾各曉知而京華卿相之家豈敢以此批旨作爲語欛而乍爲乍不爲乎此亦知悉可也
정조 17년 · 목
政院啓言承傳宣傳官望單子紙頭太短不成格式原單使之改修正以入而當該行首宣傳官不可無飭請推考警責允之